CELEX ID: 32010R0118
Publication Date: 2010-02-09

Document:
KOMISIJOS REGLAMENTAS (ES) Nr. 118/2010
2010 m. vasario 9 d.
iš dalies keičiantis Reglamentą (EB) Nr. 900/2008, nustatantį analizės metodus ir kitas technines nuostatas, būtinas importo tvarkai, taikomai tam tikroms prekėms, gautoms perdirbant žemės ūkio produktus, įgyvendinti
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnį,
kadangi:
(1)
Komisijos reglamentu (EB) Nr. 900/2008 (2) nustatytos formulės, procedūros ir metodai, kuriuos reikia naudoti krakmolui ir (arba) gliukozei nustatyti, siekiant taikyti 1996 m. liepos 25 d. Komisijos reglamento (EB) Nr. 1460/96, nustatančio Tarybos reglamento (EB) Nr. 3448/93 7 straipsnyje numatytos lengvatinės prekybos tvarkos, taikytinos tam tikroms iš perdirbtų žemės ūkio produktų pagamintoms prekėms, išsamias įgyvendinimo taisykles, II ir III priedus (3).
(2)
Reglamentą (EB) Nr. 900/2008 išnagrinėjo ekspertų grupė, siekdama įvertinti, ar tame reglamente atsižvelgta į mokslinę bei technologinę tuo reglamentu nustatytų metodų raidą. Per nagrinėjimą atliktais tyrimais ir bandymais nustatyta, kad krakmolo ir (arba) gliukozės kiekio nustatymas atliekant hidrolizę natrio hidroksidu (prieš fermentinį skaidymą iki gliukozės) ir bendro gliukozės kiekio matavimą taikant fermentų metodą kartu su spektrofotometrija, kurie šiuo metu nurodyti atlikti su dauguma prekių, nebeatitinka dabartinių techninių reikalavimų, ir dėl to turi būti atnaujinti.
(3)
Todėl tikslinga nustatyti, kad krakmolo ir (arba) gliukozės skaidymas būtų atliekamas taikant fermentų metodą paveikiant amilaze ir amilogliukozidaze, o bendras gliukozės kiekis būtų nustatomas taikant didelio slėgio skysčių chromatografiją (HPLC), ir nurodyti, kaip taikyti fermentų metodą.
(4)
Todėl Reglamentas (EB) Nr. 900/2008 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 900/2008 I priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. vasario 9 d.

EuroVoc Classification:
Level 1: 100158
100147
100157
100151
Level 2: 100258
100257
100192
100261
100256
100193
100224
Level 3: 614
4314
656
3632
3156
2736
3946
All Descriptors: 1170
1654
3156
3191
5300
666
867